**Tρόποι σύνδεσης των προτάσεων**

Ο λόγος που συντίθεται από περισσότερες από μία προτάσεις ονομάζεται **σύνθετος** και εκφράζει με μεγαλύτερη ακρίβεια και πληρότητα τη συνθετότητα της σκέψης την οποία εξωτερικεύει. Σε έναν σύνθετο λόγο οι προτάσεις που σχετίζονται μεταξύ τους ως προς το περιεχόμενο παρουσιάζονται με **τρεις** τρόπους:

1. Tίθενται η μία δίπλα στην άλλη, χωρίζονται με κόμμα και επομένως δε συνδέονται μεταξύ τους με κάποια συνδετική λέξη. Η απουσία συνδετικών λέξεων δε σημαίνει βέβαια και έλλειψη νοηματικής συνοχής, καθώς αυτή επιτυγχάνεται με τη σειρά με την οποία παρατίθενται οι προτάσεις. Αυτός ο τρόπος παράθεσης των προτάσεων ονομάζεται **ασύνδετο σχήμα**, προσδίδει στον λόγο ένταση και γοργότητα –κυρίως σε αφηγήσεις και περιγραφές– και δεν απαντά συχνά στην αττική πεζογραφία, καθώς αντιστοιχεί σε απλούστερα στάδια πνευματικής εξέλιξης:

*Καὶ συμβαλόντες τὰς ἀσπίδας ἐωθοῦντο, ἐμάχοντο, ἀπέκτεινον, ἀπέθνῃσκον*. [Η νοηματική συνοχή επιτυγχάνεται με τη χρονική-λογική ακολουθία των προτάσεων.]  
*Ἐπὶ σαυτὸν καλεῖς, ἐπὶ τοὺς νόμους καλεῖς, ἐπὶ τὴν δημοκρατίαν καλεῖς*. [κλιμάκωση από το μερικό στο γενικό]  
N.E.: *Φώναζε, έβριζε, απειλούσε τους πάντες*.

1. Συνδέονται με **παρατακτικούς** **συνδέσμους** · πρόκειται για ισοδύναμες προτάσεις (κύριες με κύριες ή δευτερεύουσες με δευτερεύουσες του ίδιου είδους). H σύνδεση αυτή ονομάζεται **παρατακτική** ή σύνδεση **κατά παράταξη**:

*Τὴν πόλιν ἀνάστατον ἐποίησαν* ***καὶ*** *τὴν Καδμείαν κατέλαβον*.  
*Ἐπεὶ δ' ἡμέρα* ***τ'*** *ἦν* ***καὶ*** *φανερὸν ἦν τὸ γεγενημένον, οἱ ὁπλῖται ἐξεβοήθουν*. [*τὲ* - *καί*: συνδέουν παρατακτικά τις δευτερεύουσες προτάσεις «*Ἐπεὶ... ἦν*» και «[*ἐπεὶ* ] *φανερὸν ἦν τὸ γεγενημένον*».]  
N.E.: • *Σώπα* ***και*** *μη μιλάς*. • *Μείνε να φάμε* ***και*** *να μιλήσουμε*.

1. **γ)** Συνδέονται με **υποτακτικούς** **συνδέσμους**, **ερωτηματικά μόρια**, **ερωτηματικές ή αναφορικές** **αντωνυμίες** και **ερωτηματικά** ή **αναφορικά επιρρήματα**. Η σύνδεση αυτή ονομάζεται **υποτακτική** ή σύνδεση **καθ' υπόταξη** και αντιστοιχεί σε υψηλό, σύνθετο τρόπο σκέψης, καθώς συνδέει εσωτερικά-λογικά ανόμοιες μεταξύ τους προτάσεις (κύριες με δευτερεύουσες ή δευτερεύουσες από τις οποίες η μία προσδιορίζει την άλλη):

***Ἐπεὶ*** *ἐπεσκεύασαν τὰς ναῦς, παρέπλευσαν ἐς Λοκρούς*.  
*Εὖ οἶδα* ***ὅτι, ἐὰν*** *ἀδικῶ, δώσω δίκην*. [Συνδέονται υποτακτικά η κύρια πρόταση «*εὖ οἶδα*» με τη δευτερεύουσα «*ὅτι δώσω δίκην*» και η δευτερεύουσα «*ἐὰν ἀδικῶ*» με την επίσης δευτερεύουσα «*ὅτι δώσω δίκην*».]  
N.E.: • *Πήγαινε* ***να*** *παίξεις*. • *Λέει* ***ότι*** *δεν ήξερε* ***πως*** *τον γύρευα*.